**IZVANUČIONIČKA NASTAVA: PROVANSA I AZURNA OBALA**

MONACO – NICE – ROUSSILON – AVIGNON – NÎMES – ARLES – AIX-EN-PROVENCE – GRASSE

**1. 4. - 7. 4. 2024.**

Učenici frankofonci naše dvije ''sestrinske'' gimnazije (Baraković i Nazor) ovogodišnje su proljetne praznike iskoristili na najbolji način – otputovavši u Francusku u pratnji troje profesora (Nino Mencl, Mate Lonić i Svjetlana Pera).

 Izvanučionička nastava organizirana je za sve učenike od 1. do 4. razreda koji u školi uče francuski jezik kao fakultativni, a ostvarena kao putovanje u jugoistočni dio Francuske od 1. do 6. travnja ove godine.

 Putovanje je obuhvatilo nekoliko gore navedenih destinacija u kojima su učenici imali prigodu upoznati način života, kulturu i dio povijesti zemlje čiji jezik uče, a isto tako biti i izravno uključeni u svakodnevne situacije u kojima ga mogu i prakticirati u razgovoru s lokalnim stanovnicima.

 Prvogdana svratili smo u Monaco gdje smo nakon zajedničkog obilaska imali prigodu po želji svakoga ponaosob posjetiti i Oceanografski muzej te uživati u divno uređenom parku uz more.

 Drugog dana smo, uz pratnju lokalnih vodiča, prošetali povijesnom jezgrom grada Nice i utopili se u njegovoj jutarnjoj živahnosti ulica i tržnice, a također i prošli poznatom Promenadom Engleza uz morsku obalu.

 Nakon toga smo se odvezli u Roussillon, ''najljepše selo Francuske'', poznato po svojim oker bojama svih tonova i nijansi zemlje, ali i samih kuća.

 Treći dan smo proveli u Avignonu, najprije s lokalnim vodičima u studijskom razgledu Papinske palače i čuvenog mosta koji ''ne vodi nikamo'', to jest doseže samo do polovine rijeke Rhône (Le pont d'Avignon), a zatim u šetnji gradom, gdje je svatko imao dovoljno slobodnog vremena za sebe i svoje potrebe.

 Četvrti dan je sadržavao više destinacija. Najprije Pont du Gard, najbolje očuvani rimski akvadukt, na kojem smo imali prigodu popeti se i promatrati bogato zelenilo prirode koja okružuje most i rijeku Gard.

 Nakon toga smo posjetili Nîmes, grad s odlično očuvanom arenom i rimskim hramom (Maison carrée).

 U istom danu otišli smo i u Arles, gradić okupan suncem koji je u prošlosti (kao i danas) privukao mnoge umjetnike, a najpoznatiji od njih je Vincent van Gogh, čija je paleta zablistala u tom ozračju. Prošetali smo krivudavim uličicama kuda je on svojevremeno prolazio i ustanovili da i u Arles-u također postoje rimski spomenici, kao i sama arena gdje se i dandanas održavaju raznovrsni spektakli.

 Posljednji dan našeg putovanja bio je predviđen za Aix-en-Provence, gdje smo se kratko zadržali, a na kraju smo, vraćajući se prema Hrvatskoj, posjetiti i Grasse i tamošnju čuvenu tvornicu parfema ''Fragonard''.

 Aix-en-Provence je, slično Arles-u, gradić poznat po umjetnicima, književnicima, pjesnicima. Umjetnik koji je ostao trajni simbol ovoga grada je slikar Paul Cézanne i na svakom koraku vidimo tragove njegova života i stvaralaštva, čak i doslovno postoji ucrtan put njegovih koraka na pločnicima i stazama koje su ga svakodnevno vodile do Sainte Victoire, obližnjeg brda koje je postalo najčešća inspiracija njegovih slika.

 U Aix-u smo se zatekli u danu čuvenog ''marché'', živopisne tržnice na kojoj se povoljno mogu kupiti razne knjige, odjeća, hrana te mnogi drugi predmeti, što je još jedno od ljupkih obilježja ovog kraja.

 Sveukupni dojmovi svih sudionika u putovanju su pozitivni, učenici su proveli prekrasne trenutke međusobno se družeći i sklapajući prijateljstva koja će ostati i dalje.

 Možda nam je nedostajalo malo više vremena za detaljnije upoznavanje pojedinih destinacija, no svi se slažu u tome da im je ovo naše prvo zajedničko putovanje dalo još više želje za sljedećim.

 Kako vele Francuzi: ''À refaire!'' (''Treba ponoviti!'')

Svjetlana Pera